Hof hoor oor gru-moord op ontvoerde kindersDie baba wat ontvoer is. Foto: Verskaf Die landdroshof in Witbank het Dinsdag gehoor die polisie het glo die kop van ŉ mens en ander liggaamsdele in die huis van Thokozani Msibi, ŉ tradisionele geneesheer, gevind voordat hy verlede maand in hegtenis geneem is in verband met die ontvoering van en moord op twee kinders. Brig. Leonard Hlathi, provinsiale polisiewoordvoerder van Mpumalanga, het vroeër aan Maroela Media gesê die kinders, Gabisile Shabani, ŉ 13-jarige albino-meisie, en Nkosikhona Ngwenya, 15 maande oud, is op 28 Januarie in die vroeë oggendure by ŉ huis in Vosman buite Witbank ontvoer waar ŉ 50-jarige vrou saam met haar kinders en kleinkinders woon. Drie verdagtes het toegang tot die huis verkry deur die sit-en-eetkamer se venster te breek. Die vrou en haar 18-jarige dogter het die geraas gehoor en gaan ondersoek instel, waarna ŉ vuurwapen op hulle gerig is. Hulle is dadelik beveel om stil te bly. Die verdagtes het toe vir Gabisile en Nkosikhona uit verskillende kamers gegryp en in die donker op die vlug geslaan en verdwyn. ŉ Soektog is daarna na die kinders en die verdagtes van stapel gestuur. Fanie Mavundla, die staatsaanklaer, het gesê die polisie het dié gru-ontdekking glo gemaak in eMpumelelweni in Witbank waar die man se “sakebedryf” geleë is. Msibi het glo ná sy inhegtenisneming die polisie ook na ŉ vlak graf in Cullinan geneem waar die liggaam van die Gabisile begrawe is. Die meisie wat ontvoer is. Foto: Verskaf Mavundla het Msibi en sy mede-beskuldigde, Mthobisi Brilliant Mkhize (26), se borgtogaansoeke teengestaan. “Ons getuie [die staatsgetuie] beweer hy was daar toe Gabisile Shabani onthoof is,” het Mavundla gesê. “Die beskuldigde [Msibi] het na ŉ tradisionele geneser in Swaziland gegaan en hom gevra om hom van enige ‘slegte geluk’ te bevry. Hy sou die tradisionele geneser betaal met die vagina van ŉ jong meisie, maar die tradisionele geneser het geweier. Dié tradisionele geneser is dus ook ŉ staatsgetuie.” Die 13-jarige Shabani is na bewering nie deur Msibi onthoof nie, maar deur ŉ verdagte van Swaziland. Mavundla sê sommige van haar liggaamsdele is nog nie gevind nie. Zamo Sibisi, Mbisi se regsverteenwoordiger, het vroeër aangevoer Mbisi was aangerand en gedwing om ŉ verklaring af te lê nadat hy in hegtenis geneem is. Landdros Darleen Venter het Mbisi se borgtogaansoek van die hand gewys. Mkhize sal weer op 13 Maart in die hof verskyn en is beveel om ŉ regsverteenwoordiger aan te stel.